Marija Měrćinowa

Marija Měrćinowa ( Maria Mirtschin; * 20. awgusta 1955 w Budyšinje jako Marija Wjelic) je serbska wuměłstwowa stawiznarka.

 Žiwjenje 
Marija Wjelic bě dźowka serbskeho wučerja a spisowaćela Jana Wjele a wotrosće w Budyšinje. Wona wopytowaše Serbsku rozšěrjenu wyšu šulu a złoži tam 1974 abituru. Wot 1974 do 1979 studowaše při Humboldtowej uniwersiće w Berlinje pola Haralda Olbricha wuměłstwowe wědomosće. Po wotzamknjenju jako diplomowa wuměłstwowa wědomostnica bě wot 1979 do 1991 jako wědomostna sobudźěłaćerka při Instituće za serbski ludospyt resp. wot 1992 při Serbskim instituće w Budyšinje přistajena.

1988 promowowaše Měrćinowa z disertaciju wo serbskim tworjacym wuměłstwje dwacetych a třicetych lět 20. lětstotka pod aspektom domizniskeho wuměłstwa při Akademiji wědomosćow NDR. Dźěło je „směrodajne za načasnu analyzu na polu serbskeho wuměłstwa [a markěruje] započatk systematiskich a kontinuowacych wuměłskowědomostnych slědźenjow w Serbach“, tak Christina Boguszowa, direktorka Serbskeho muzeja, składnostnje 65. narodnin Měrćinoweje.

W swojim slědźenju wěnowaše so Měrćinowa předewšěm pisanju serbskich wuměłstwowych stawiznow a serbskemu tworjacemu wuměłstwu. Jedyn fokus ležeše při tym na načasnych wuměłcach 19. a 20. lětstotka kaž tež srjedźowěkowskich a baroknych temach. Měrćinowa spisa něhdźe 40 fachowych nastawkow. Wona bě dołholětna čłonka redakcije Lětopisa a redakciskeje přirady Rozhlada a angažowaše so w sekciji wuměłstwo a literatura Maćicy Serbskeje. W lěću 2018 poda so na wuměnk.

Měrćinowa bydli w Budyšinje, je zmandźelena z wuměłstwowym stawiznarjom Hansom Mirtschinom a ma jednu dźowku.

 Wuběr spisow 

 Sorbische bildende Kunst der zwanziger und dreissiger Jahre des 20. Jahrhunderts unter dem Aspekt der Heimatkunst. (disertacija) LND, Budyšin 1992, ISBN 978-3-7420-0819-0.
 hromadźe z Christinu Boguszowej: Měrćin Nowak-Njechorński: Das grafische Werk. LND, Budyšin 2000, ISBN 3-7420-1832-9.
 Der Blick von außen: Das Bild der Sorben/Wenden in der deutschen Kunst des 19. Jahrhunderts. LND, Budyšin 2006, ISBN 3-7420-2039-0.
 Fiktive Welten auf Postkarten: Sorben in der Massenkultur. (w: Kleine Reihe des Sorbischen Instituts Bautzen. Zwjazk 13) Serbski institut, Budyšin 2009, ISBN 3-9808608-9-2.
 Visuelle Identifikationen: Aspekte der Bildnisfotografie bei den Sorben vom 19. Jahrhundert bis zum Ersten Weltkrieg. (w: Kleine Reihe des Sorbischen Instituts Bautzen. Zwjazk 22) Serbski institut, Budyšin 2015, ISBN 3-9813244-9-8.

 Wotkazy 


 Marija Měrćinowa na webstronje LND

 Nóžki 

Kategorija:Žona
Kategorija:Rodź. 1955
Kategorija:Serb
Kategorija:Wosoba (Budyšin)
Kategorija:Maćicar
Kategorija:Awtor
Kategorija:Serbski institut